b'\n_START_ARTICLE_\nLopar, Rab\n_START_SECTION_\nGeografija\n_START_PARAGRAPH_\nLopar le\xc5\xbei na severu otoka ob istoimenskem zalivu. Kraj je znan po svojih pe\xc5\xa1\xc4\x8denih pla\xc5\xbeah, ki so prava redkost na Hrva\xc5\xa1kem in na njenih otokih. K njihovemu nastanku je prispevala posebna sestava tal, ki jih sestavlja plast pe\xc5\xa1\xc4\x8denjaka. Najbolj prostrana pla\xc5\xbea je \xc2\xbbRajska pla\xc5\xbea\xc2\xab, ki jo obdaja borov gozd._NEWLINE_Zaliv je izpostavljen severozahodnim vetrovom, ki dvigajo valove. Manj\xc5\xa1a plovila lahko pristanejo ob manj\xc5\xa1em okoli 60 m dolgem pomolu, na katerem stoji svetilnik, ki oddaja svetlobni signal: Z Bl 3s. Nazivni domet svetilnika je 4 milje. Severna in zunanja stran pomola slu\xc5\xbeita kot trajektno pristani\xc5\xa1\xc4\x8de za trajekt, ki mesto povezuje s pristani\xc5\xa1\xc4\x8dem Valbiska na Krku._NEWLINE_Do leta 2007 je od tod vozila tudi trajektna sezonska linija do Ba\xc5\xa1ke na Krku.\n_START_SECTION_\nZgodovina\n_START_PARAGRAPH_\nNaselje je dobilo ime po cerkvici sv. Marije (Sta Maria Neopari), katera se v listinah prvi\xc4\x8d omenja v 14. stoletju. Na lokaciji Punta Zidine (Rr Zidine) okoli 2,5\xc2\xa0km severno od Loparja so vidni ostanki anti\xc4\x8dne fortifikacijske arhitekture._NEWLINE_Ob\xc4\x8dina Lopar je bila ustanovljena leta 2006, ko se je naselje Lopar odcepilo od mesta Rab.\n_START_SECTION_\nZanimivosti\n_START_PARAGRAPH_\nPo izro\xc4\x8dilu naj bi se v Loparju v 4. stoletju rodil kamnosek Marin, ustanovitelj republike San Marino.'